62017CJ0136_RES
Byla C‑136/17
GC ir kt.
prieš
Commission nationale de l’informatique et des libertés (CNIL)
(Conseil d’État (Valstybės Taryba) (Prancūzija) pateiktas prašymas priimti prejudicinį sprendimą)
2019 m. rugsėjo 24 d. Teisingumo Teismo (didžioji kolegija) sprendimas
„Prašymas priimti prejudicinį sprendimą – Asmens duomenys – Fizinių asmenų apsauga tvarkant tinklalapiuose nurodytus jų duomenis – Direktyva 95/46/EB – Reglamentas (ES) 2016/679 – Internetinės paieškos sistemos – Tinklalapiuose esančių duomenų tvarkymas – Specialios duomenų kategorijos, numatytos šios direktyvos 8 straipsnyje ir šio reglamento 9 ir 10 straipsniuose – Šių straipsnių taikymas paieškos sistemos eksploatuotojui – Šio eksploatuotojo pareigų apimtis atsižvelgiant į minėtus straipsnius – Duomenų skelbimas tinklalapiuose vien žurnalistiniais sumetimais arba meninės ar literatūrinės raiškos tikslais – Poveikis prašymo pašalinti nuorodas nagrinėjimui – Europos Sąjungos pagrindinių teisių chartijos 7, 8 ir 11 straipsniai“
Teisės aktų derinimas – Fizinių asmenų apsauga tvarkant asmens duomenis – Direktyvos 95/46 2 straipsnis – Asmens duomenų tvarkymas – Sąvoka – Paieškos sistemos veikimo operacijos, kurias sudaro internete trečiųjų asmenų paskelbtos ar jau esančios informacijos suradimas, indeksavimas, laikinas laikymas ir pateikimas internautams – Įtraukimas – Duomenų valdytojas – Sąvoka – Paieškos sistemos eksploatuotojas – Įtraukimas
(Europos Parlamento ir Tarybos direktyvos 95/46 2 straipsnio b ir d punktai)
(žr. 35–37 punktus)
Teisės aktų derinimas – Fizinių asmenų apsauga tvarkant asmens duomenis – Direktyva 95/46 – Specialių kategorijų asmens duomenų tvarkymas – Minėtų kategorijų duomenų tvarkymo draudimai arba apribojimai – Taikymas paieškos sistemos eksploatuotojui – Sąlygos
(Europos Parlamento ir Tarybos reglamento 2016/679 9 straipsnio 1 dalis ir 10 straipsnis; Europos Parlamento ir Tarybos direktyvos 95/46 8 straipsnio 1 ir 5 dalys)
(žr. 42–48 punktus ir rezoliucinės dalies 1 punktą)
Teisės aktų derinimas – Fizinių asmenų apsauga tvarkant asmens duomenis – Direktyvos 95/46 12 ir 14 straipsniai – Duomenų subjekto teisė susipažinti su asmens duomenimis ir teisė prieštarauti jų tvarkymui – Teisė reikalauti iš rezultatų sąrašo pašalinti tinklalapių nuorodas – Sąlygos
(Europos Parlamento ir Tarybos direktyvos 95/46 12 straipsnio b punktas ir 14 straipsnio pirmos pastraipos a punktas)
(žr. 50–52 punktus)
Teisės aktų derinimas – Fizinių asmenų apsauga tvarkant asmens duomenis – Direktyvos 95/46 12 ir 14 straipsniai – Duomenų subjekto teisė susipažinti su asmens duomenimis ir teisė prieštarauti jų tvarkymui – Per paieškos sistemą pagal asmenvardį atliekama paieška – Rezultatų sąrašo rodymas – Teisė reikalauti nebepateikti šios informacijos plačiajai visuomenei
(Europos Sąjungos pagrindinių teisių chartijos 7 ir 8 straipsniai; Europos Parlamento ir Tarybos direktyvos 95/46 6 straipsnio 1 dalies c–e punktai, 12 straipsnio b punktas ir 14 straipsnio pirmos pastraipos a punktas)
(žr. 53 punktą)
Pagrindinės teisės – Privataus gyvenimo gerbimas – Asmens duomenų apsauga – Apribojimai – Sąlygos
(Europos Sąjungos pagrindinių teisių chartijos 7 ir 8 straipsniai ir 52 straipsnio 1 dalis)
(žr. 58 punktą)
Teisės aktų derinimas – Fizinių asmenų apsauga tvarkant asmens duomenis – Direktyva 95/46 – Specialių kategorijų asmens duomenų tvarkymas – Prašymas pašalinti nuorodą – Paieškos sistemos eksploatuotojo pareiga tenkinti tokį prašymą – Išimtis – Duomenų subjekto akivaizdžiai paviešinti duomenys – Sąlygos
(Europos Parlamento ir Tarybos reglamento 2016/679 9 straipsnio 2 dalies a, e ir g punktas, 17 straipsnio 1 dalies b ir c punktai ir 21 straipsnio 1 dalis; Europos Parlamento ir Tarybos direktyvos 95/46 8 straipsnio 1 dalis, 2 dalies a ir e punktai ir 4 dalis ir 14 straipsnio pirmos pastraipos a punktas)
(žr. 61–65 punktus ir rezoliucinės dalies 2 punktą)
Teisės aktų derinimas – Fizinių asmenų apsauga tvarkant asmens duomenis – Direktyva 95/46 – Specialių kategorijų asmens duomenų tvarkymas – Prašymas pašalinti nuorodą – Paieškos sistemos eksploatuotojo pareiga tenkinti tokį prašymą – Išimtis – Internautų informacijos laisvės apsauga – Minėto eksploatuotojo atliekamas patikrinimas
(Europos Sąjungos pagrindinių teisių chartijos 7 ir 8 straipsniai ir 52 straipsnio 1 dalis; Europos Parlamento ir Tarybos reglamento 2016/679 9 straipsnio 1 dalis ir 10 straipsnis; Europos Parlamento ir Tarybos direktyvos 95/46 8 straipsnio 1 ir 5 dalys)
(žr. 66–69 punktus ir rezoliucinės dalies 2 punktą)
Teisės aktų derinimas – Fizinių asmenų apsauga tvarkant asmens duomenis – Direktyva 95/46 – Specialių kategorijų asmens duomenų tvarkymas – Su nusikaltimais ir apkaltinamaisiais nuosprendžiais susiję duomenys – Sąvoka – Informacija apie teismo procesą – Įtraukimas – Prašymas pašalinti nuorodą – Paieškos sistemos eksploatuotojo pareiga tenkinti tokį prašymą – Sąlygos – Teisės į duomenų subjekto privataus gyvenimo gerbimą ir teisės į asmens duomenų apsaugą suderinimas su internautų informacijos laisve – Minėto eksploatuotojo atliekamas patikrinimas
(Europos Sąjungos pagrindinių teisių chartijos 7, 8 ir 11 straipsniai; Europos Parlamento ir Tarybos reglamento 2016/679 5 straipsnio 1 dalies c–e punktai ir 10 straipsnis; Europos Parlamento ir Tarybos direktyvos 95/46 6 straipsnio 1 dalies c–e punktai ir 8 straipsnio 4 ir 5 dalys)
(žr. 72–79 punktus ir rezoliucinės dalies 3 punktą)
Santrauka
Draudimas tvarkyti specialių kategorijų jautrius asmens duomenis taikomas ir paieškos sistemų eksploatuotojams
2019 m. rugsėjo 24 d. Sprendime GC ir kt. (Nuorodų į jautrius duomenis pašalinimas) (C‑136/17) Teisingumo Teismo didžioji kolegija patikslino paieškos sistemos eksploatuotojo pareigas, kai šis nagrinėja prašymą pašalinti nuorodas į jautrius duomenis.
Google netenkino keturių asmenų prašymų iš rezultatų sąrašo, paieškos sistemoje rodomo atlikus paiešką pagal jų asmenvardžius, pašalinti įvairias nuorodas į trečiųjų asmenų skelbiamus tinklalapius, be kita ko, į spaudos straipsnius. Gavusi šių keturių asmenų skundus Commission nationale de l’informatique et des libertés (Nacionalinė informatikos ir laisvių komisija, CNIL) (Prancūzija) atsisakė nurodyti Google pašalinti prašomas nuorodas. Bylą nagrinėjanti Conseil d’État (Valstybės Taryba, Prancūzija) kreipėsi į Teisingumo Teismą su prašymu patikslinti pareigas, pagal Direktyvą 95/46 (
1
) tenkančias paieškos sistemos eksploatuotojui nagrinėjant prašymą pašalinti nuorodas.
Pirma, Teisingumo Teismas priminė, kad, išskyrus tam tikras išimtis ir nukrypti leidžiančias nuostatas, draudžiama tvarkyti asmens duomenis, atskleidžiančius rasinę ar etninę kilmę, politines pažiūras, religinius ar filosofinius įsitikinimus ar narystę profesinėse sąjungose, taip pat tvarkyti sveikatos duomenis ir duomenis apie lytinį gyvenimą (
2
). Kiek tai susiję su duomenų apie nusikalstamas veikas, apkaltinamuosius nuosprendžius arba kardomąsias priemones tvarkymu, tokius duomenis iš principo galima tvarkyti tik prižiūrint valdžios institucijai arba jeigu nacionalinėje teisėje yra numatytos tinkamos ir specialios apsaugos priemonės (
3
).
Teisingumo Teismas nusprendė, kad draudimas ar apribojimai, susiję su šių specialių kategorijų asmens duomenų tvarkymu, taikomi paieškos sistemos eksploatuotojui, kaip ir visiems kitiems asmens duomenų valdytojams. Šiais draudimais ir apribojimais siekiama užtikrinti didesnę apsaugą nuo tokių duomenų tvarkymo, kuris dėl ypatingo minėtų duomenų jautrumo gali itin stipriai suvaržyti pagrindines teises į privataus gyvenimo gerbimą ir į asmens duomenų apsaugą (
4
).
Vis dėlto paieškos sistemos eksploatuotojas yra atsakingas ne dėl to, kad asmens duomenys nurodyti trečiųjų asmenų paskelbtame tinklalapyje, o dėl nuorodos į šį puslapį teikimo. Tokiomis aplinkybėmis jautrių duomenų tvarkymo draudimas ir apribojimai šiam eksploatuotojui taikomi tik dėl nuorodos teikimo, todėl įgyvendinami pagal duomenų subjekto pateiktą prašymą atliekant patikrinimą, prižiūrimą kompetentingų nacionalinių institucijų.
Antra, Teisingumo Teismas laikėsi nuomonės, kad tais atvejais, kai eksploatuotojas gauna prašymą panaikinti nuorodas į jautrius duomenis, jis iš esmės privalo, išskyrus tam tikras išimtis, tokį prašymą patenkinti. Dėl šių išimčių pasakytina, kad eksploatuotojas gali, be kita ko, netenkinti tokio prašymo, kai konstatuoja, jog nuorodos nukreipia į duomenų subjekto akivaizdžiai paviešintus duomenis (
5
), jeigu tokių nuorodų teikimas atitinka kitas asmens duomenų tvarkymo teisėtumo sąlygas, nebent šis asmuo dėl priežasčių, susijusių su jo konkrečia padėtimi, turi teisę prieštarauti dėl minėto nuorodų teikimo (
6
).
Bet kuriuo atveju, gavęs prašymą pašalinti nuorodą, paieškos sistemos eksploatuotojas turi patikrinti, ar nuorodos į tinklalapį, kuriame paskelbti jautrūs duomenys, įtraukimas į rezultatų sąrašą, rodomą atlikus paiešką pagal to asmens asmenvardį, yra neišvengiamai būtinas siekiant apsaugoti internautų, potencialiai suinteresuotų atlikus tokią paiešką gauti prieigą prie šio tinklalapio, informacijos laisvę (
7
). Šiuo klausimu Teisingumo Teismas pabrėžė, kad nors teisė į privataus gyvenimo gerbimą ir teisė į asmens duomenų apsaugą paprastai yra viršesnės už internautų informacijos laisvę, vis dėlto ši pusiausvyra tam tikrais atvejais gali priklausyti nuo atitinkamos informacijos pobūdžio ir jos jautrumo, galinčio turėti įtakos duomenų subjekto privačiam gyvenimui, taip pat nuo visuomenės intereso susipažinti su šia informacija, kuris gali skirtis, nelygu, koks šio asmens vaidmuo viešajame gyvenime.
Trečia, Teisingumo Teismas nusprendė, kad gavęs prašymą pašalinti nuorodą į duomenis apie baudžiamąjį teismo procesą prieš duomenų subjektą, susijusius su ankstesniu šio proceso etapu ir nebeatitinkančius tikrosios padėties, paieškos sistemos eksploatuotojas, atsižvelgdamas į visas konkretaus atvejo aplinkybes, privalo įvertinti, ar minėtas asmuo turi teisę reikalauti, kad atitinkama informacija šiuo metu nebebūtų siejama su jo asmenvardžiu rezultatų sąraše, rodomame atlikus paiešką pagal jo asmenvardį. Tačiau net jeigu taip nėra dėl to, kad atitinkamos nuorodos įtraukimas yra neišvengiamai būtinas siekiant suderinti teisę į duomenų subjekto privataus gyvenimo gerbimą ir teisę į asmens duomenų apsaugą su potencialiai suinteresuotų internautų informacijos laisve, eksploatuotojas privalo ne vėliau kaip gavęs prašymą pašalinti nuorodą pakeisti rezultatų sąrašą taip, kad pagal jį sudarytas bendras vaizdas internautui parodytų aktualią teisminę padėtį, o tam reikia, be kita ko, kad nuorodos į tinklalapius su informacija tuo klausimu atsirastų pirmoje šio sąrašo vietoje.
(
1
)	1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995, p. 31; 2004 m. specialusis leidimas lietuvių k., 13 sk., 15 t., p. 355). Nuo 2018 m. gegužės 25 d. ši direktyva panaikinta 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016, p. 1 ir klaidų ištaisymas OL L 127, 2018, p. 2).
(
2
)	Direktyvos 95/46 8 straipsnio 1 dalis ir Reglamento 2016/679 9 straipsnio 1 dalis.
(
3
)	Direktyvos 95/46 8 straipsnio 5 dalis ir Reglamento 2016/679 10 straipsnis.
(
4
)	Teisę į privataus gyvenimo gerbimą ir į asmens duomenų apsaugą užtikrina Europos Sąjungos pagrindinių teisių chartijos 7 ir 8 straipsniai.
(
5
)	Direktyvos 95/46 8 straipsnio 2 dalies e punktas ir Reglamento 2016/679 9 straipsnio 2 dalies e punktas.
(
6
)	Direktyvos 95/46 14 straipsnio pirmos pastraipos a punktas ir Reglamento 2016/679 21 straipsnio 1 dalis.
(
7
)	Teisė į saviraiškos ir informacijos laisvę įtvirtinta Europos Sąjungos pagrindinių teisių chartijos 11 straipsnyje.